ታላቁ ሩጫ፣ የከተራ እና የጥምቀት በዓላት በስኬት እንዲጠናቀቁ የነዋሪዎች ድጋፍ ተጠየቀ
በጋዜጣው ሪፖርተር አዲስ አበባ፦ በመጪው ዕሁድ በአዲስ አበባ የሚካሄደው ታላቁ ሩጫን ጨምሮ የከተራ እና የጥምቀት በዓላት በስኬት እንዲጠናቀቁ የከተማው ነዋሪዎች የተለመደ ድጋፉቸውን አጠናክረው እንዲቀጥሉ የአዲስ አበባ ፖሊስ ኮሚሽን ጥሪ አቀረበ፡፡ከኮሚሽኑ ያገኘነው መረጃ እንደሚያመለክተው፤ የገና በዓል በሰላም እንዲከበር ኅብረተሰቡ የጥንቃቄ እርምጃዎችን በመተግበር እና የፀጥታ አካላትን በመደገፍ ላበረከተው አስተዋፅኦ ኮሚሽኑ ምስጋና አቅርቧል፡፡የገና በዓል በአዲስ አበባ ያለ ምንም የፀጥታ ችግር እንዲጠናቀቅ ቅድመ ዝግጅት ተደርጎበት የተለያዩ ተግባራት ሲከናወኑ መቆየታቸውን ያስታወሰው ኮሚሽኑ፣ የፀጥታ ኃይሉ ከሃይማኖት አባቶች እና ከከተማዋ ነዋሪዎች እንዲሁም ከአስተዳደር አካላት ጋር ተቀናጅቶ በመስራቱ በዓሉ በሰላም ሊከበር መቻሉን ገልጿል፡፡በመጪው ዕሁድ ደግሞ በአዲስ አበባ የሚካሄደው ታላቁ ሩጫን ጨምሮ የከተራ እና የጥምቀት በዓላት በስኬት እንዲጠናቀቁ የከተማው ነዋሪዎች የተለመደ ድጋፋቸውን አጠናክረው እንዲቀጥሉ ጥሪ አቅርቧል፡፡